Na temelju članka 58. Statuta Osnovne škole Milna Školski odbor Osnovne škole Milna, Milna (u daljnjem tekstu: Škola) na sjednici održanoj 06.04. 2021. godine donio je

**POSLOVNIK O RADU ŠKOLSKIH VIJEĆA**

1. **OPĆE ODREDBE**

**Članak 1.**

Poslovnikom o radu školskih vijeća (Učiteljskog vijeća, Razrednog vijeća, Vijeća roditelja i

Vijeća učenika) uređuje se:

* pripremanje sjednica,
* sazivanje sjednica,
* rad i red na sjednicama,
* položaj članova,
* zapisnik i druga pitanja značajna za održavanje sjednica,
* izvješćivanje učenika i radnika o radu tijela.

**Članak 2.**

Odredbe Poslovnika o radu školskih vijeća (u daljnjem tekstu: Poslovnik) primjenjuju se na članove vijeća te na druge osobe koje su nazočne na sjednicama školskih vijeća.

**Članak 3.**

O pravilnoj primjeni odredaba ovog Poslovnika brinu se predsjednik školskog vijeća (u daljnjem tekstu: Predsjednik) i predsjedavatelj sjednice.

1. **SJEDNICE VIJEĆA**

**1.** **Sazivanje i pripremanje sjednica**

**Članak 4.**

Vijeće radi na sjednicama.

Uz članove vijeća na sjednicama mogu biti nazočne i druge osobe koje su pozvane na sjednicu.

Kad se na sjednicama vijeća raspravlja o pitanjima ili podatcima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova vijeća.

**Članak 5.**

Sjednice vijeća održavaju se u sjedištu Škole. U iznimnim slučajevima kada je iz tehničkih razloga jednostavnije, sjednica Učiteljskog vijeća može se održati i elektronski.

Sjednice vijeća održavaju se prema potrebi.

**Članak 6.**

Sjednice vijeća priprema predsjednik vijeća. U pripremi sjednica predsjedniku pomaže ravnatelj ili druge osobe koje obavljaju poslove u svezi s pitanjima za raspravu na sjednici.

Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima Škole.

Ako predsjednik vijeća ocijeni da pripremljeni materijal za sjednicu nije dovoljno stručno ili precizno urađen ili dokumentiran, treba ga vratiti na doradu ili ga ne uvrstiti za sjednicu.

**Članak 7.**

Prijedlog dnevnog reda sjednice sastavlja predsjednik vijeća.

Kod predlaganja dnevnog reda predsjednik je dužan voditi računa:

* da se u dnevni red uvrste predmeti o kojima je vijeće ovlašteno raspravljati i odlučivati,
* da dnevni red ne bude preopsežan,
* da predmeti koji su uvršteni u dnevni red budu pripremljeni tako da se članovi mogu upoznati s predmetom i o njemu raspravljati i odlučivati na istoj sjednici.

**Članak 8.**

Sjednice saziva predsjednik vijeća.

Prijedlog za sazivanje vijeća može dati svaki član vijeća.

Predsjednik je obvezan sazvati sjednicu ako to zatraži 1/3 članova vijeća ili ravnatelj. Ako predsjednik ne izvrši obvezu iz stavka 3. ovog članka, a radi se o zakonitosti rada

Škole, sjednicu vijeća ovlašten je sazvati ravnatelj.

**Članak 9.**

O održavanju sjednice članovi Razrednog vijeća, Učiteljskog vijeća i Vijeća učenika izvješćuju putem oglasne ploče u Školi ili elektronskim putem.

Poziv za sjednicu šalje se najmanje tri dana prije održavanja iste, osim u slučajevima hitnosti gdje rok može biti i kraći.

O održavanju sjednice Vijeća roditelja predsjednik vijeća roditelja izvješćuje članove roditelja pisano, pozivom na sjednicu.

**Članak 10.**

Pisani poziv za sjednicu Vijeća roditelja iz članka 9. sadrži:

2

* mjesto i vrijeme održavanja sjednice,
* prijedlog dnevnog reda,
* potpis predsjednika ili zamjenika predsjednika.

**2. Tijek sjednice**

**Članak 11.**

Sjednici predsjedava predsjednik vijeća ili zamjenik predsjednika vijeća (daljnjem tekstu: predsjedavatelj).

**Članak 12.**

Prije početka sjednice predsjedavatelj provjerava je li sjednici nazočna potrebna većina članova vijeća za pravovaljano odlučivanje.

Ako je na sjednici nazočan dostatan broj članova u skladu sa stavkom 1. ovog članka, predsjedavatelj započinje sjednicu.

**Članak 13.**

Dnevni red sjednice utvrđuju članovi vijeća na temelju prijedloga dnevnog reda koji je naznačen u pozivu za sjednicu, odnosno koji predloži predsjedavatelj.

Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.

Predsjedavatelj sjednice proglašava utvrđeni dnevni red.

Utvrđeni dnevni red ne može se tijekom sjednice mijenjati.

**Članak 14.**

Nakon utvrđenog dnevnog reda prelazi se na raspravu i odlučivanje o predmetima (točkama) dnevnog reda, redoslijedom koji je utvrđen u dnevnom redu.

Pravo odlučivanja na sjednici imaju samo članovi vijeća.

Ostali nazočni na sjednici imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

**Članak 15.**

Materijale na sjednici obrazlaže osoba koja je materijal pripremila, odnosno na koju se materijal odnosi.

**Članak 16.**

Prijavljeni za raspravu mogu sudjelovati u raspravi prema redoslijedu kojim su se prijavili i prema dopuštenju predsjedavatelja.

Izvan reda prijavljivanja u raspravu se uz dopuštenje predsjedavatelja može uključiti izvjestitelj o određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta.

3

**Članak 17.**

Osoba koja sudjeluje u raspravi može o istom predmetu govoriti više puta, ali samo uz dopuštenje predsjedavatelja.

Na prijedlog predsjedavatelja ili člana vijeća može se odlučiti o uskraćivanju sudjelovanja u raspravi sudioniku koji je već govorio o istom predmetu.

Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile za raspravu.

**Članak 18.**

Sudionik u raspravi obvezan je pridržavati se predmeta rasprave prema utvrđenom dnevnom redu.

**Članak 19.**

Sudionik u raspravi dužan je govoriti kratko i jasno i iznositi prijedloge za rješavanje predmeta o kojem se raspravlja.

Predsjedavatelj sjednice dužan je skrbiti se da sudionika u raspravi nitko ne smeta za vrijeme njegova izlaganja.

**Članak 20.**

Na prijedlog predsjedavatelja ili drugog člana vijeća može se odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

**Članak 21**.

Kada se na sjednici raspravlja o podatcima ili ispravama koje predstavljaju poslovnu ili drugu tajnu, predsjedavatelj će upozoriti članove vijeća da se ti podatci ili isprave smatraju tajnom i da su ih članovi dužni čuvati kao tajnu.

**Članak 22.**

Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.

Kad predsjedavatelj potvrdi da nema više prijavljenih sudionika u raspravi o određenom predmetu, zaključit će raspravu.

Na prijedlog predsjedavatelja ili drugog člana vijeća može se odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može pravovaljano odlučiti.

4

1. **Održavanje reda i stegovne mjere**

**Članak 23.**

Svakoj osobi koja sudjeluje u radu sjednice, ukoliko se ne pridržava reda i ne poštuje odredbe Poslovnika, mogu se izreći stegovne mjere:

* opomena,
* uskraćenje sudjelovanja u raspravi,
* udaljavanje sa sjednice.

**Članak 24.**

Opomena se izriče osobi:

* koja u izlaganju odstupi od predmeta o kojem se raspravlja,
* koja se uključi u raspravu bez dopuštenja predsjedavatelja,
* koja svojim upadicama ili na drugi način ometa govornika,
* koja omalovažava ili vrijeđa predsjedavatelja, članove ili druge osobe nazočne na sjednici,
* koja na drugi način krši odredbe Poslovnika i remeti red na sjednici.

Opomenu izriče predsjedavatelj.

**Članak 25.**

Mjera uskraćenja sudjelovanja u raspravi izriče se osobi koja nakon izrečene opomene govorom, izjavama ili ponašanjem nastavi s kršenjem odredaba Poslovnika.

Mjeru uskraćenja sudjelovanja u raspravi izriče predsjedavatelj.

**Članak 26.**

Mjera udaljavanja sa sjednice izriče se osobi kojoj je ranije izrečena mjera uskraćenja sudjelovanja u raspravi, a koja toliko remeti red i krši odredbe Poslovnika da dovodi u pitanje daljnje održavanje sjednice.

Mjeru udaljavanja sa sjednice na prijedlog predsjedavatelja izriče vijeće.

Osoba kojoj je izrečena mjera udaljavanja sa sjednice dužna je odmah napustiti prostor u kojem se održava sjednica.

Udaljavanje sa sjednice odnosi se samo na sjednicu na kojoj je ova mjera izrečena.

**4. Odlaganje i prekid sjednice**

**Članak 27.**

Sjednica vijeća odložit će se kada nastupe okolnosti koje onemogućuju održavanje sjednice u zakazano vrijeme.

Sjednica će se odložiti i kada se prije započinjanja sjednice utvrdi da na sjednici nije nazočan potreban broj članova vijeća.

Sjednicu odlaže predsjedavatelj sjednice.

5

**Članak 28.**

Sjednica se prekida:

* kada se tijekom sjednice broj nazočnih članova smanji ispod broja potrebnog za održavanje sjednice,
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 23. Poslovnika,
* kada o pojedinom predmetu treba pribaviti dodatne podatke ili isprave,

Sjednicu prekida predsjedavatelj sjednice. Ako pojedini član smatra da nema razloga za prekid sjednice, on može predložiti da se sjednica nastavi. Odluku o nastavku sjednice prema stavku 3. ovoga članka donosi vijeće.

**Članak 29.**

Kada je sjednica odložena ili prekinuta, predsjedavatelj izvješćuje nazočne članove o novom vremenu održavanja sjednice, a ostale članove u skladu s člankom 9. Pravilnika.

1. **Odlučivanje na sjednici**

**Članak 30.**

Nakon zaključenja rasprave prema članku 22. Poslovnika vijeće pristupa odlučivanju, posebno za svaku točku dnevnog reda.

Za pravovaljano raspravljanje i odlučivanje potrebno je da na sjednici bude nazočna većina ukupnog broja članova vijeća.

Prije glasovanja predsjedavatelj oblikuje prijedlog zaključka ili odluke koja se treba donijeti u svezi s pojedinom točkom dnevnog reda.

**Članak 31.**

Vijeće odlučuje javnim glasovanjem, osim kada je zakonom ili prethodnom odlukom članova vijeća određeno da se o pojedinom predmetu glasuje tajno.

Članovi glasuju javno tako da se dizanjem ruke izjašnjavaju za ili protiv prijedloga zaključka odnosno odluke.

Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

**Članak 32.**

Vijeće odlučuje većinom glasova nazočnih članova, osim kada je zakonom određeno drugačije.

Rezultate glasovanja utvrđuje predsjedavatelj sjednice.

Na temelju rezultata glasovanja predsjedavatelj sjednice određuje je li određeni prijedlog usvojen ili odbijen.

6

**Članak 33.**

Kod određivanja obveza radnih tijela ili pojedinaca mora biti razvidno tko je izvršitelj, u kojem roku i na koji će način izvijestiti vijeće o izvršenju obveze.

**Članak 34.**

Nakon što je iscrpljen dnevni red i svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

1. **POLOŽAJ ČLANOVA**

**Članak 35.**

Članovi vijeća mogu:

* sudjelovati u radu sjednica vijeća,
* postavljati pitanja predsjedavatelju i drugim osobama koje sudjeluju u radu sjednici,
* podnositi prijedloge i zahtijevati da o njima vijeće raspravlja i odlučuje.

Članovi vijeća mogu od ravnatelja tražiti obavijest i uvid u materijale koji su im kao članovima potrebni.

**Članak 36.**

Član vijeća dužan je čuvati poslovnu tajnu i druge povjerljive podatke koje dozna u obavljanju dužnosti člana.

**Članak 37.**

Za vrijeme dok obavlja dužnost člana vijeća član ne smije koristiti niti isticati podatke o svom članstvu na način kojim bi ostvario neke pogodnosti.

**IV.** **ZAPISNIK I AKTI SA SJEDNICE**

**Članak 38.**

O radu sjednice vijeća vodi se zapisnik.

Zapisnik se vodi u pisanom obliku.

Zapisnik sjednice Razrednog vijeća vodi razrednik, a Učiteljskog vijeća, Vijeća učenika i Vijeća roditelja vodi član tijela kojeg na sjednici odredi predsjedavatelj.

7

**Članak 39.**

Zapisnik ima obilježje isprave kojom se potvrđuje rad i oblik rada vijeća.

Zapisnik sadrži:

* redni broj sjednice, mjesto i vrijeme održavanje sjednice, broj članova i imena i prisutnih na sjednici i isto tako i onih koji su odsutni te jesu li razlozi izostanka opravdani ili neopravdani,
* imena ostalih osoba nazočnih na sjednici,
* potvrdu da je na sjednici nazočan potreban broj članova za pravovaljano odlučivanje,
* predloženi i usvojeni dnevni red,
* tijek rada na sjednici i predmete o kojima se raspravljalo te imena osoba koje su sudjelovale u raspravi i sažet prikaz njihova izlaganja,
* rezultate glasovanja o pojedinim prijedlozima,
* vrijeme zaključivanja ili prekida sjednice,
* oznaku priloga koju su sastavni dio zapisnika,
* potpis predsjedavatelja sjednice i zapisničara.

Zapisnik se vodi na sjednici vijeća.

Čistopis zapisnika izrađuje se kasnije u potrebnom broju primjeraka, potpisuju ga predsjedavatelj sjednice i zapisničar, ako sadrži više listova, na svakom listu (stranici) mora biti potpis predsjedavatelja sjednice i zapisničara. Svaki list (stranica) mora biti označen rednim brojem.

**Članak 40.**

Ako je u zapisniku bilo što pogrešno zapisano, dopušteno je pogrešku precrtati, s tim da ostane vidljivo što je prvobitno bilo zapisano. Ispravak se može učiniti između redova ili na kraju zapisnika. Ispravak će svojim potpisom ovjeriti predsjedavatelj sjednici i zapisničar.

Nije dopušteno zapisnik uništiti ili ga zamijeniti novim zapisnikom.

**Članak 41.**

Svakom radniku ili učeniku koji je prema zakonu pokrenuo postupak zaštite stečenih prava predsjednik vijeća dužan je na njegov zahtjev omogućiti uvid u dio zapisnika koji se odnosi na zaštitu tih prava.

Izvodi, prijepisi i preslike zapisnika mogu se davati pravosudnim i upravnim tijelima samo na njihov pisani zahtjev.

Zapisnici vijeća se kategoriziraju i čuvaju u skladu s propisima koji se odnose na zaštitu registraturnog i arhivskog gradiva.

**Članak 42.**

Tekst pojedinačnog akta koji je na sjednici donijelo vijeće potpisuje predsjedavatelj te sjednice.

8

1. **PRIJELAZNE I ZAVRŠNE ODREDBE**

**Članak 43.**

Odredbe Poslovnika na odgovarajući način primjenjivat će se i na radna tijela koja imenuje vijeće.

**Članak 44.**

Poslovnik stupa na snagu osmog dana od dana objave na oglasnoj ploči Škole.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_

 Kristina Novaković

Poslovnik je objavljen na oglasnoj ploči Škole dana 06.04. 2021. godine i

stupio je na snagu 14.04.2021.

Ravnateljica:

\_\_\_\_\_\_\_\_\_\_\_\_\_\_\_\_\_\_\_

Milka Restović

KLASA: 003-05/21-01/127

URBROJ: 2104-32-01-21-1

Milna, 14.04.2021. godine

9